แคแลนไรท์เพิ่มคอลเซ็นเตอร์รับธุรกิจไทย
เคแลน ไรท์ ฯ ตั้งเป้าเพิ่มพนง.คอลเซ็นเตอร์จาก 500 คน เป็น 1,000 คนในปี 2554 รองรับธุรกิจไทยหันใช้บริการขยายตลาดทางโทรศัพท์มั่นใจช่วยธุรกิจลดต้นทุน&nbsp;
15 มิ.ย. 2553

เคแลน ไรท์ ฯ ตั้งเป้าเพิ่มพนง.คอลเซ็นเตอร์จาก 500 คน เป็น 1,000 คนในปี 2554 รองรับธุรกิจไทยหันใช้บริการขยายตลาดทางโทรศัพท์มั่นใจช่วยธุรกิจลดต้นทุน 
นายเอเดรียน แอพเพอร์ลี  กรรมการผู้จัดการร่วม บริษัท เคแลน ไรท์ แอนด์ แอสโซซิเอทส์(CWA) อดีตผู้อำนวยการบริหารช่องทางจัดจำหน่าย บริษัทพรูเด็นเชียล ประกันชีวิต(ประเทศไทย) เปิดเผยว่า บริษัทได้เปิดศูนย์ให้บริการลูกค้าครบวงจร หรือ คอลเซ็นเตอร์แห่งใหม่ หลังจากที่ได้เปิดธุรกิจนี้ในประเทศไทยมาได้ 18 เดือนแล้ว โดยจะทำการเพิ่มยอดคอลเซ็นเตอร์จาก 500 คน เป็น 1,000 คนในปี 2554  เพื่อให้บริการลูกค้าทางโทรศัพท์อย่างครบวงจร ให้กับธุรกิจในไทย ซึ่งเป็นช่องทางการตลาดที่เน้นให้บริการเฉพาะเจาะจงตรงกับความต้องการของลูกค้าอย่างมีประสิทธิภาพมากที่สุด
"ที่ผ่านมาเรามีลูกค้าชั้นนำที่อยู่ในธุรกิจต่างๆ ทั้งกลุ่มสถาบันการเงิน ประกันภัย ประกันชีวิต และ ธุรกิจอื่นๆ มาใช้บริการคอลเซ็นเตอร์ของบริษัท ซึ่งครอบคลุม การให้บริการลูกค้าทางโทรศัพท์ การขายผ่านโทรศัพท์ หรือ บริการรับเสียงเรียกเข้า และ โทรออกหาลูกค้า รวมถึงการขายตรงถึงตัวลูกค้า และการจัดทำรายการส่งเสริมการขาย การเป็นที่ปรึกษา การฝึกอบรม การจัดระบบงาน และด้านเทคนิค"นายแอพเพอร์ลี กล่าว
นายแอพเพอร์ลี กล่าวว่า ในครึ่งปีแรกประเทศไทย ต้องเผชิญกับปัญหาทางเศรษฐกิจ ทั้งภายในและภายนอกส่งผลกระทบต่อธุรกิจ  ซึ่งการให้บริการลูกค้าทางโทรศัพท์อย่างครบวงจรทำให้เกิดประสิทธิภาพมากที่สุด 
นายมาร์ค มาโนลัส  กรรมการผู้จัดการร่วม บริษัทเคแลน ไรท์ แอนด์ แอสโซซิเอทส์ (CWA) อดีต รองประธานอาวุโสฝ่ายการตลาดประกันภัยโดยตรง บริษัท พรูเด็นเชียล ประกันชีวิต (ประเทศไทย) เปิดเผยว่า  พื้นฐานที่ธุรกิจในไทยหันมาใช้บริการคอลเซ็นเตอร์ เพราะเกิดจากความเชื่อมั่นในประสิทธิภาพ และมาตรฐานในการสื่อสารติดต่อลูกค้าภายใต้ศักยภาพการให้บริการและการตลาด ซึ่งสามารถให้บริการแก่ลูกค้าผ่านช่องทางการติดต่อสื่อสารทางคอลเซ็นเตอร์ 
ทั้งนี้ ตัวชี้วัดประสิทธิภาพการดำเนินงานที่ผ่านมา จะเน้นเชิงปริมาณระดับสูงและมุ่งเน้นภายใน เช่น ค่าเฉลี่ยมาตรฐานความเร็วในการรับสาย ค่าเฉลี่ยต้นทุนการต่อสาย ระยะเวลาที่เจ้าหน้าที่ใช้ในการรับสาย การให้บริการของบริษัทคอลเซ็นเตอร์  เป็นกลยุทธ์สำคัญในการลดต้นทุนของธุรกิจ  สามารถส่งเสริมรายได้และผลกำไรให้แก่ธุรกิจได้ในอนาคต